b'\n_START_ARTICLE_\n\xc8\x98tefan Bezdechi\n_START_SECTION_\nBiografie\n_START_PARAGRAPH_\nProvine dintr-o familie de origine arom\xc3\xa2n\xc4\x83. Urmeaz\xc4\x83 studiile secundare la Liceul \xe2\x80\x9eSfin\xc8\x9bii Petru \xc8\x99i Pavel\xe2\x80\x9d din Ploie\xc8\x99ti, iar cele superioare la Facultatea de Litere \xc8\x99i Filosofie a Universit\xc4\x83\xc8\x9bii din Bucure\xc8\x99ti, unde \xc3\xae\xc8\x99i ia licen\xc8\x9ba \xc3\xaen filologie clasic\xc4\x83 \xc3\xaen anul 1911. La recomandarea mentorului s\xc4\x83u, Vasile P\xc3\xa2rvan, pleac\xc4\x83 la o specializare la Berlin (1915-1916), iar \xc3\xaentre 1923-1924 la Roma, f\xc4\x83c\xc3\xa2nd parte din prima serie de bursieri ai \xc8\x98colii Rom\xc3\xa2ne din Roma. \xc3\x8entre timp, se refugiase o perioad\xc4\x83, din cauza Primului R\xc4\x83zboi Mondial, \xc3\xaen Danemarca, \xc3\xaenv\xc4\x83\xc8\x9b\xc3\xa2nd daneza, norvegiana \xc8\x99i suedeza. \xc3\x8e\xc8\x99i sus\xc8\x9bine doctoratul cu teza De Demosthenis in Philippum orationequarta. Numit agregat stagiar \xc3\xaenc\xc4\x83 de la \xc3\xaenfiin\xc8\x9barea Universit\xc4\x83\xc8\x9bii din Cluj, va deveni profesor titular aici \xc3\xaen 1926. Va fi, de asemenea, director al Seminarului de Filologie Clasic\xc4\x83, decan al Facult\xc4\x83\xc8\x9bii de Litere \xc8\x99i Filosofie din Cluj (1932-1933) \xc8\x99i director al Institutului de Studii Clasice din Cluj (1932-1934)._NEWLINE__NEWLINE_Clasicist de marc\xc4\x83, fin traduc\xc4\x83tor din marii poe\xc8\x9bi epici \xc8\x99i lirici ai clasicismului antic, din filosofii greci \xc8\x99i latini, precum \xc8\x99i din umani\xc8\x99ti reprezentativi, el a contribuit masiv la cunoa\xc8\x99terea literaturilor eline, latine \xc8\x99i bizantine \xc3\xaen Rom\xc3\xa2nia.'